ET Euroopa Liidu Teataja C 257/3

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 257/03

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ ” (GUANXI MI YOU)

EÜ nr: CN-PDO-0005-0626-16.07.2007

KGT ( ) KPN ( X )

1. Nimetus:

„ ” (Guanxi Mi You)

2. Liikmesriik või kolmas riik:

Hiina

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Pomel „Guanxi Mi You” (Citrus grandis) on krõmpsuva ja õrna viljalihaga, mahlakas ning meeldiva veiniäädikat meenutava magusa maitsega. 100 ml mahla sisaldab vähemalt 8,5 g suhkrut, kuni 1,1 g hapet ja vähemalt 10 % lahustuvaid tahkeid toitaineid. Puuviljas on palju mineraale ja vähemalt 55 % sellest on söödav.

1. Välimus

Vili on pirnja kujuga, selle ülaosa on lame ja tippu ümbritseb selgelt nähtav sõõr. Koor on sile, õhuke ja ereoranž (saagikoristusaja alguses kollakasroheline). Vili on tuntud selle ainulaadse maitse poolest, mis tuleneb tihedasti üksteise vastu liibunud mahlakotikestest, mahlakast õrnast tekstuurist ja magushapust maitsest.

2. Füüsikalised ja keemilised omadused

Ühe vilja kaal Vili kaalub 1 000–1 750 g.

Välimus

Vilja kuju: liigile on omane sile, üksikute kortsudega koor, millel on väikesed õlipiisad.

Värvus: vili on ühtlaselt oranž, saagikoristusaja alguses kollakasroheline.

Vilja koor: vili on sileda koorega. Vigastuste, pestitsiidiplekkide, muljumis- ja muude plekkidega kaetud või kahjuri Aculops lycopersici rikutud pind ei tohiks olla suurem kui 10 % koore kogupinnast. Koorel ei tohiks olla tõsiseid päikesepõletuslaike, kahjurite tekitatud plekke ega mehhaaniliselt tekkinud kahjustusi, samuti ei tohiks olla mädanenud ega mädanemist tekitada võivaid vilju.

Sisu kvaliteet:

Lahustuvate tahkete toitainete sisaldus: ≥ 10 %

Suhkrusisaldus: ≥ 5 %

Üldine happesisaldus: ≤ 1,1 %

Koore paksus: ≤ 1,5 cm

Vilja söödav osa (keskmiselt): ≥ 55 %

Hälve:

1. Ühe vilja kaal: kuni 5 % viljast võib olla muutunud kvaliteediga veo ajal toimunud loomuliku kaalukao tõttu.

2. Vilja pindmised vead: kahjurite tekitatud plekkidega, vigastustega ja mullaga ei tohiks olla kaetud üle 2 % pinnast.

3.3. Toorained:

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

1. Kasvukoha valik ja istutustihedus: punase mullaga mäekünkad, tasandikud, niisked põllud ja saarekesed, millel on paks mullakiht, hea läbilaskvus ja orgaanilise aine sisaldus ≥ 1,5 %. Hektari kohta istutatakse 600 puud.

2. Mulla ettevalmistamine ja väetamine: noore pomeliistanduse jaoks kasutatakse mitmest taimest koosnevat haljasväetist, selle sisse kündmiseks kaevatakse kanalid ja seejärel lisatakse veel orgaanilist väetist. Täiskasvanud pomelipuude istanduses tuleb kaitsta ökoloogilist keskkonda ja elustikku. Kõiki muldasid tuleb väetada. Kasvutingimuste täitmiseks kasutatakse 12 000–15 000 kg orgaanilist väetist ja 450–900 kg kustutatud lupja hektari kohta, et mulla pH-tase oleks üle 5,0 ja orgaanilise aine sisaldus üle 2,0 %.

3. Väetamise teaduslikud alused: kasutatakse nii orgaanilist kui ka anorgaanilist väetist. Kogu aasta jooksul kasutatud väetisest 40–50 % peaks olema orgaaniline. Noori puid tuleks väetada sagedasti kerge väetisega, kasutades peamiselt kiirelt kättesaadavat lämmastikku ning lisandina fosfaat- ja kaaliumväetisi. Täiskasvanud puid tuleks pärast saagikoristust väetada raske väetisega. Puid tuleks tüve ja õite kasvu soodustamiseks rikkalikult väetada. Lisaks saagikoristuseelsele väetamisele tuleks kasutada ka vilja kaitsvat ja tugevdavat väetist. Väetise tavapärased võrdluskogused: 1,2–1,5 kg puhast lämmastikväetist (orgaanilise lämmastiku sisaldus > 40 %) 100 kg saaki andva taime kohta aastas. Toimeaineid tuleks kasutada järgmistes vahekordades: N:P2O5:K2O:CaO:MgO = 1,00 peaks olema (0,54–0,59):(0,96–1,05):(1,33–1,37):(0,24–0,27). Lisaks tuleks puude toitainetasakaalu soodustamiseks kasutada sobivas koguses boori, tsinki, molübdeeni ja muid mikroelemente.

4. Puude tagasilõikamine: noori puid tuleb kasvu soodustamiseks kujundada. Ülemäära tihedaid, liialt looka vajunud või ülekasvanud oksi tuleb lõigata. Täiskasvanud puid tuleks õhuliikumise soodustamiseks ja päikesevalguse juurdepääsuks lõigata. Seda tuleb teha korra suvel ja korra talvel. Suvel lõigatakse puid, et eemaldada oksad, mis on putukatest kahjustatud, ülemäära tihedad, looka vajunud, tekitavad liiga palju varju ning on õitsemiseks ja viljakandmiseks liiga alla vajunud. Talvel lõigatakse puid, et eemaldada puuvõrast väljaulatuvad, ülemäära tihedad ja putukatest kahjustatud oksad.

5. Puude rõngastamine: väga elujõuliste puude tüvesid või põhioksi võib novembri algusest kuni detsembri kaskpaigani rõngastada. Rõngastamine soodustab õienuppude eristumist ja suurendab õitsemist.

6. Õite ja viljade harvendamine: seda tuleb teha õierohketel aastatel. Õite harvendamine aitab vähendada tarbetut toitainekasutust ja soodustab seega viljade kasvu. Kõigepealt tuleb harvendada õiekobarat ja seejärel õienuppe. Puuvilju tuleb harvendada pärast viljade looduslikku mahalangemist. Eemaldada tuleb tavatu kujuga või liiga väikesed viljad. Seega välditakse viljade kvaliteedi vähenemist, mida võib põhjustada liigne viljarohkus ühel puul.

7. Kõikehõlmav putukate, haiguste ja kahju ennetamine ja piiramine: ennetada ja tõrjuda tuleb kahjureid, nagu antraknoos, punane kedriklest ja lehtedes kaevandavad koid. Erilist tähelepanu tuleb pöörata integreeritud tõrje ja ennetamisega seotud ülesannete kombineerimisele.

8. Saagikoristus: merepinnast alla 100 meetri kõrgusel asuvas kasvukohas algab saagikoristus septembri viimasel kümnel päeval, 100–300 meetri kõrgusel oktoobri esimesel kümnel päeval ja üle 300 meetri kõrgusel oktoobri viimasel kümnel päeval.

3.6. Erieeskirjad viilutamise, riivimise, pakendamise jm kohta:

1. Pakendamine

Ühe vilja sisepakend: polüetüleenkott.

Välispakend: nailonvõrk või lainepapist kast.

2. Transport

Sõiduk peab olema puhas ja heas sanitaarses seisundis ning vältida tuleb transporti koos mürgiste, kahjulike või halvalõhnaliste materjalidega. Transpordi ajal ei tohiks viljad olla päikesevalguse, vihma ega lume käes. Vilju ei tohi visata ega raskuse alla panna.

3. Ladustamine

Tavaline ladustamistemperatuur: lao temperatuur peaks olema 10–24 °C ja suhteline niiskus 80–85 %.

Madalal temperatuuril ladustamine: lao temperatuur peaks olema 3–5 °C, suhteline niiskus 80–85 % ja süsinikdioksiidi määr kuni 4 %.

3.7. Erieeskirjad märgistamise kohta:

Valmispakendis „Guanxi Mi You” pakkekastile asetatud märgised ja piktogrammid kaupade käitlemise kohta peavad vastama standarditele GB7718 (valmispakendatud toiduainete märgistamise üldstandard) ja GB191 (pakendamine – piktogrammid kaupade käitlemise kohta).

4. Geograafilise piirkonna täpne määratlus:

Kaitstud päritolunimetusega pomeli „Guanxi Mi You” tootmispiirkond hõlmab merepinnast alla 500 meetri kõrgusel asuvaid punase mullaga mäekünkaid, tasandikke, niiskeid põlde ja saarekesi Pinghe maakonna 16 linnas ja külas: Wenfengi linn, Shan’ge linn, Xiaoxi linn, Banzi linn, Nanshengi linn, Wuzhai küla, Guoqiangi küla, Anhou linn, Daxi linn, Xiazhai linn, Luxi linn, Qilingi küla, Jiufengi linn, Changle küla, Xiufengi küla and Anhou talu.

5. Seos geograafilise piirkonnaga:

5.1. Geograafilise piirkonna eripära:

„Guanxi Mi You” päritolupiirkond asub Fujiani provintsi Pinghe maakonna 16 linnas ja külas (talus). See Lõuna-Aasia subtroopilise mussoonkliimaga piirkond paikneb rannikulähedasel mägialal. Pinghe maakonna kõrgeima mäe (Daqini mägi) tipp on 1 544,8 meetri kõrgusel merepinnast. Loodes on maastik kõrge, kagus aga madal ja lainjas-künklik. Pinnaseks on peamiselt mägiala punane muld. Piirkonnas on ainulaadne kliima. Aasta keskmine temperatuur on 18,5–21,3 °C, kõrgeim temperatuur on 39,2 °C ja madalaim – 2,9 °C. Kõige külmemal kuul (jaanuar) on keskmine temperatuur 9,5–13,1 °C. Kõige kuumemal kuul (juuli) on keskmine temperatuur 24,7–38,7 °C. Üle 10 °C ulatuvate päevaste keskmiste temperatuuride summa on 6 740–7 488 °C ja 315–322 päeva on pakasevabad. Aasta keskmine sademete hulk on 1 664–1 938 mm, suhteline niiskus on 80–82 % ja päevavalgust on aastas keskmiselt 1 758–1 852 tundi.

Fujiani provintsi Pinghe maakonnas asuvas päritolupiirkonnas paiknevad pomeliistandused on tavaliselt mägede alumises osas ja piki jõekallaseid kulgevatel lammitasandikel. Mägede ülemine osa on kaetud metsaga ja õhk on saastumata – keskkond on väga hea. Pomeliistandustes kasutatakse punase mulla ja riisikasvatusmulla segu. Mullakiht on paks ning selle pH-tase on > 5,0 ja orgaanilise aine sisaldus ≥ 1,5 %. Pomeliistandusi väetatakse aastast aastasse komposti, laudasõnniku, seenekomposti ja muude orgaaniliste väetistega ning maaharimisel kasutatakse sügavkündi, aukude suurendamist ja haljasväetisi, seepärast on pomeliistandustest saanud ökoloogilised puuviljaaiad, mille viljakas, hea õhuvahetusega ja kobe muld võimaldab puudel väetist ja niiskust absorbeerida. Kastmisvett saadakse saastumata mägiojadest.

5.2. Toote eripära:

Pomeli „Guanxi Mi You” vili kaalub 1 000–1 750 grammi ning on pirnja kujuga, selle ülaosa on lame ja tippu ümbritseb selgelt nähtav sõõr. Vilja koor on sile ja vilja mahlakotikesed on tihedasti üksteise vastu liibunud, vähemalt 55 % viljast on söödav. 100 ml mahla sisaldab vähemalt 8,5 g suhkrut ja kuni 1,1 g hapet. Vili sisaldab rohkem kui kümmet liiki inimkehale kasulikke mikroelemente.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

Pomeli „Guanxi Mi You” kasvupiirkond asub vahemikus 24,02°–24,35° põhjalaiust ja 116,53°–117,31° idapikkust. See Lõuna-Aasia subtroopilise mussoonkliimaga piirkond paikneb rannikulähedasel mägialal. Pinghe maakonna kõrgeima mäe (Daqini mägi) tipp on 1 544,8 meetri kõrgusel merepinnast. Loodes on maastik kõrge, kagus aga madal ja lainjas-künklik. Pinnaseks on peamiselt mägiala punane muld. Piirkonnas on ainulaadne kliima.

Pomelipuud saavad õitseda ja vilja kanda, kui aasta keskmine temperatuur on 14,7–24 °C (Pinghe maakonnas on see 18,5–21,3 °C), jaanuari keskmine temperatuur on 3–20 °C (Pinghe maakonnas on see 9,5–13,1 °C), üle 10 °C ulatuvate päevaste keskmiste temperatuuride summa on 4 800–8 800 °C (Pinghe maakonnas on see 6 740–7 488 °C) ning absoluutne miinimumtemperatuur on – 9 °C (Pinghe maakonnas on see – 2,9 °C). Puud on kõige viljakamad, kui temperatuur on nende vahemike keskel. Pinghe maakonnas on temperatuur soovitavas vahemikus ning seega sobib see piirkond kliima ja ökoloogiliste tingimuste poolest pomelipuude kasvatamiseks kõige paremini. Tänu „Guanxi Mi You” pikaajalisele kasvatamisele kirjeldatud ökoloogilistes tingimustes on Pinghe maakonnast pärit viljal ainulaadne magushapu maitse.

Pinghe maakonnas on aasta keskmine sademete hulk 1 664–1 938 mm, mis vastab „Guanxi Mi You” tavapärastele kasvutingimustele. Päikesepaistet on aastas kokku 1 758–1 852 tundi ning enamus päevi augustist oktoobrini on päikesepaistelised, mis soodustab suhkru, hapete ja vitamiinide teket ja kogunemist. Kõik need tegurid aitavad tekitada magushaput maitset.

Pinghe maakonnas ei ole saastavaid tööstusettevõtteid ning seega on sealne õhk puhas ja vesi saastumata, mis kindlustab toote hea kvaliteedi. Maapinnale on iseloomulik paks kobe ja viljakas mullakiht. Guanxi pomelipuude istutamise pikaajalise tava tulemusel on välja kujunenud istutusmeetodid, mis hõlmavad mulla ettevalmistamist ja viljakuse tõstmist, väetamist, puude lõikamist, kõikehõlmavat haiguste ja putukatest tekitatud kahju ennetamist ja piiramist ning õigeaegset saagikoristust – kõik selleks, et vilja omadused saaksid täielikult välja areneda.

Viide spetsifikaadi avaldamisele:

— Esitab põllumajanduse peadirektoraat.

(1) ELT L 93, 31.3.2006, lk 12.